5.4.2023
EL
Επίσημη Εφημερίδα της Ευρωπαϊκής Ένωσης
C 125/471 Πέμπτη 15 Σεπτεμβρίου 2022
ΜΗ. λαμβάνοντας υπόψη ότι, στην τεχνική επανεξέταση της έκθεσης σχετικά με την κατάσταση διατήρησης της ουγγρικής συνιστώσας της διασυνοριακής περιουσίας παγκόσμιας κληρονομιάς «Fertö/Neusiedlersee Cultural Landscape», η οποία εκπονήθηκε τον Μάιο του 2021, το Διεθνές Συμβούλιο Μνημείων και Τοποθεσιών της UNESCO κατέληξε στο συμπέρασμα ότι το έργο Sopron Fertö Lake Resort, στο μέγεθος και τη μορφή που παρουσιάστηκε, θα υπονόμευε τη γνησιότητα και την ακεραιότητα της διασυνοριακής περιουσίας παγκόσμιας κληρονομιάς· ΜΘ. λαμβάνοντας υπόψη ότι η Ουγγαρία κατατάσσεται 73η μεταξύ των 180 χωρών και εδαφών που καλύπτονται από τον δείκτης της Διεθνούς Διαφάνειας για την αντίληψη της διαφθοράς το 2021 (μία θέση χαμηλότερα συγκριτικά με το προηγούμενο έτος) και ότι από το 2012 κατατάσσεται σε ολοένα και χαμηλότερες θέσεις·
Προστασία της ιδιωτικής ζωής και των δεδομένων Ν.
λαμβάνοντας υπόψη ότι στην έκθεση αποστολής που ακολούθησε μετά την αποστολή ad hoc αντιπροσωπείας της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων στη Βουδαπέστη, από τις 29 Σεπτεμβρίου έως την 1η Οκτωβρίου 2021, εκφράστηκαν ανησυχίες σχετικά με την έλλειψη διασφαλίσεων στην ισχύουσα νομοθεσία όσον αφορά την παρακολούθηση, χωρίς πραγματικούς ελέγχους, ισορροπίες και μέσα έννομης προστασίας· λαμβάνοντας υπόψη ότι εκφράστηκαν επίσης ανησυχίες σχετικά με την εικαζόμενη χρήση του κατασκοπευτικού λογισμικού Pegasus του ομίλου NSO και την αυξημένη παρακολούθηση, από το κράτος, ακτιβιστών, δημοσιογράφων και δικηγόρων·
ΝΑ. λαμβάνοντας υπόψη ότι τον Ιούλιο του 2021 η ερευνητική πύλη Direkt36 αποκάλυψε, βασιζόμενη σε στοιχεία διαρρεύσαντα από βάση δεδομένων, ότι το διάστημα 2018 έως 2021 περίπου 300 Ούγγροι πολίτες, συμπεριλαμβανομένων ανεξάρτητων δημοσιογράφων, ιδιοκτητών μέσων ενημέρωσης, δικηγόρων, πολιτικών και επιχειρηματιών που επέκριναν την κυβέρνηση καθώς και πρώην κρατικούς αξιωματούχους, αποτέλεσαν, εν αγνοία τους, στόχο του κατασκοπευτικού λογισμικού Pegasus· λαμβάνοντας υπόψη ότι στις 15 Φεβρουαρίου 2022, στις προκαταρκτικές παρατηρήσεις σχετικά με σύγχρονα κατασκοπευτικά λογισμικά, ο Ευρωπαίος Επόπτης Προστασίας Δεδομένων κατέληξε στο συμπέρασμα ότι η ευρεία χρήση ιδιαιτέρως προηγμένων κατασκοπευτικών λογισμικών, όπως το Pegasus, εγκυμονεί σοβαρότατους κινδύνους και έχει τη δυνατότητα να προκαλέσει άνευ προηγουμένου βλάβες όχι μόνο εις βάρος των θεμελιωδών δικαιωμάτων και ελευθεριών, αλλά και εις βάρος της δημοκρατίας και του κράτους δικαίου, ενώ δήλωσε ότι η απαγόρευση της ανάπτυξης και της χρήσης, στην ΕΕ, κατασκοπευτικού λογισμικού με τις ικανότητες του Pegasus θα αποτελούσε την αποτελεσματικότερη επιλογή για την προστασία των θεμελιωδών δικαιωμάτων και ελευθεριών· λαμβάνοντας υπόψη ότι στην Ουγγαρία τα φιλοκυβερνητικά μέσα ενημέρωσης δεν έχουν αναφερθεί σχεδόν καθόλου στο κατασκοπευτικό λογισμικό Pegasus· ΝΒ. λαμβάνοντας υπόψη ότι στις 9 Μαρτίου 2022 η Επιτροπή Υπουργών του Συμβουλίου της Ευρώπης, στην απόφασή της σχετικά με την εκκρεμούσα ενισχυμένη εποπτεία της εκτέλεσης της απόφασης του ΕΔΔΑ στην υπόθεση Szabó και Vissy κατά Ουγγαρίας, υπενθύμισε ότι η εν λόγω υπόθεση αφορά την παραβίαση του δικαιώματος των προσφευγόντων στον σεβασμό της ιδιωτικής και οικογενειακής ζωής τους και της αλληλογραφίας τους, από ουγγρική νομοθεσία σχετικά με συναρτώμενα με την εθνική ασφάλεια μέτρα μυστικής παρακολούθησης, που στερείται επαρκώς ακριβείς, αποτελεσματικές και λεπτομερείς διασφαλίσεις όσον αφορά τη λήψη της απόφασης, την επιβολή και την πιθανή αποκατάσταση των εν λόγω μέτρων· λαμβάνοντας υπόψη ότι η Επιτροπή Υπουργών τόνισε περαιτέρω ότι η μυστική παρακολούθηση θα πρέπει να αντιμετωπίζεται ως μια εξαιρετικά παρεμβατική πράξη που ενδέχεται να παρεμβαίνει στα δικαιώματα της ελευθερίας της έκφρασης και της ιδιωτικής ζωής και να απειλεί τα θεμέλια μιας δημοκρατικής κοινωνίας, υπενθυμίζοντας παράλληλα ότι, ως απόρροια της απόφασης του ΕΔΔΑ, οι αρχές, το 2017, ανακοίνωσαν την ανάγκη για νομοθετική μεταρρύθμιση· λαμβάνοντας υπόψη ότι η Επιτροπή Υπουργών σημείωσε με σοβαρή ανησυχία ότι η νομοθετική διαδικασία βρισκόταν ακόμη σε προκαταρκτικό στάδιο και ότι οι αρχές δεν είχαν παρουσιάσει άλλες σχετικές εξελίξεις και, ως εκ τούτου, κάλεσε μετ’ επιτάσεως τις αρχές να εγκρίνουν επειγόντως τα μέτρα που πρέπει να ληφθούν για την πλήρη ευθυγράμμιση της εθνικής νομοθεσίας με τις απαιτήσεις της Ευρωπαϊκής Σύμβασης Δικαιωμάτων του Ανθρώπου, να καθορίσουν χρονοδιάγραμμα για τη νομοθετική διαδικασία και να υποβάλουν σχέδιο νομοθετικής πρότασης στην επιτροπή·
Ελευθερία έκφρασης, συμπεριλαμβανομένης της πολυφωνίας στα μέσα μαζικής επικοινωνίας ΝΓ.
λαμβάνοντας υπόψη ότι στις 13 Ιουλίου 2022, η Επιτροπή ανέφερε στο σχετικό με την Ουγγαρία κεφάλαιο της έκθεσης του 2022 για το κράτος δικαίου ότι η λειτουργική ανεξαρτησία και η αποτελεσματικότητα της Αρχής για τα Μέσα Μαζικής Επικοινωνίας πρέπει να ενισχυθούν και ότι η διαρκής διοχέτευση σημαντικού όγκου κρατικών διαφημίσεων σε φιλοκυβερνητικά μέσα ενημέρωσης δημιουργεί άνισους όρους ανταγωνισμού στο τοπίο των μέσων ενημέρωσης· λαμβάνοντας υπόψη ότι τα δημόσια μέσα ενημέρωσης λειτουργούν σε ένα σύνθετο θεσμικό σύστημα, η συντακτική και οικονομική ανεξαρτησία του οποίου προκαλεί προβληματισμό, και ότι οι επαγγελματίες των μέσων ενημέρωσης εξακολουθούν να αντιμετωπίζουν προκλήσεις κατά την άσκηση των δραστηριοτήτων τους, στις οποίες συγκαταλέγεται η παρακολούθηση ερευνητών δημοσιογράφων· λαμβάνοντας υπόψη ότι η πρόσβαση σε δημόσιες πληροφορίες εξακολουθεί να παρεμποδίζεται λόγω της επικίνδυνης κατάστασης που επικρατεί·